Tour de France 2024

Tour de France 2024 var den 111. utgaven av Tour de France, og ble arrangert fra 29. juni til 21. juli. Rittet startet med tre etapper i Italia, og ble avsluttet med en tempoetappe i Nice. Det var første gang rittet avsluttes med en tempoetappe siden 1989, og første gang i rittets historie at det avsluttes utenfor Paris. Årsaken til endringene er forberedelsene til Sommer-OL i Paris.
Tadej Pogačar vant seks etapper og rittet sammenlagt. Jasper Philipsen og Biniam Girmay vant tre etapper hver, sistnevnte vant poengkonkurransen. Mark Cavendish avsluttet sin Tour de France-karriere med å sette rekord med sin 35. etappeseier.
Til start stilte 176 ryttere fordelt på 22 lag. Yngstemann var Johannes Kulset (20 år og 76 dager), og eldstemann Jakob Fuglsang (39 år og 99 dager). For første gang i et sykkelritt stilte alle samtidens "seks store" ryttere til start samtidig. Disse er Jonas Vingegaard, Tadej Pogačar, Primož Roglič, Remco Evenepoel, Mathieu van der Poel og Wout van Aert.
De 18 WorldTour-lagene er automatisk invitert. I tillegg fikk Israel-Premier Tech og Lotto Dstny automatisk invitasjon basert på fjorårets ranking, mens Team TotalEnergies og Uno-X Mobility fikk wildcard.
De 16 rytterne representerer totalt 27 nasjoner. Syv av dem fra Norge, én færre enn i rekordåret 2023.
Flere av verdens fremste sammenlagtryttere deltar i konkurransen om den gule trøya. Utgaven er den første der de fire største sammenlagtrytterne i sin æra – Jonas Vingegaard, Tadej Pogačar, Primož Roglič og Remco Evenepoel – møtes samtidig. Vingegaard er forsvarende mester, men det knytter seg tvil til formen hans etter at han veltet og skadet seg stygt under Baskerland rundt tidligere på året. I velten brakk han flere ribbein, og punkterte lungen. Vingegaard har i tillegg mistet sin sterkeste hjelperytter, Sepp Kuss, som må stå over etter en coronainfeksjon.
Roglič og Evenepoel gikk ned i samme velt som Vingegaard, og var også ute i en periode, dog med mindre omfattende skader enn sistnevnte.
Pogačar står derfor frem som den største forhåndsfavoritten. Det mest fremtredende usikkerhetsmomentet rundt Pogačar er at han syklet (og vant) Giro d’Italia tidligere samme år. Å vinne Giro d'Italia og Tour de France i samme år har blitt ansett som en svært krevende oppgave, da det krever at rytteren må finne toppformen i to svært tøffe og lange ritt som finner sted med kort tids mellomrom. Kun syv ryttere har klart det tidligere. I forkant av rittet uttalte Pogacar at han "aldri har følt seg så bra på sykkelen", til tross for at også han nylig gjennomgikk en coronainfeksjon.
De øvrige vinner- og podiumskandidatene er blant andre Carlos Rodríguez, Adam Yates, João Almeida, Juan Ayuso, Enric Mas, Matteo Jorgenson og Simon Yates. Derek Gee, David Gaudu, Santiago Buitrago, Pello Bilbao, Tom Pidcock, Felix Gall og Jai Hindley er også antatt å kunne hevde seg blant topp 10 i sammendraget.
Fjorårsvinner av poengkonkurransen, Jasper Philipsen, er på forhånd antatt å være den sterkeste kandidaten til å vinne den grønne trøya. Han sterkeste konkurrenter antas å være Mads Pedersen og Wout van Aert, mens Arnaud De Lie, Mark Cavendish, Dylan Groenewegen og Alexander Kristoff er ansett som outsidere. Andre kandidater inkluderer Fabio Jakobsen, Arnaud Démare, Biniam Girmay og Phil Bauhaus.
De beste sammenlagtrytterene oppnår ofte også topplasseringer i kampen om den polkadott-mønstrede klatretrøya. Ryttere som Vingegaard og Pogačar må derfor forventes å hevde seg også i denne konkurransen, og det samme gjelder sammenlagtryttere som faller akterut i sammendraget.
Blant de mer spesialiserte klatrerne fremstår fjorårsvinner Giulio Ciccone som en favoritt, etter å ha utvist god form i Critérium du Dauphiné. Han antas å få konkurranse fra blant andre Richard Carapaz, fjorårstoer i klatrekonkurransen Felix Gall og Derek Gee. Også Santiago Buitrago, Romain Bardet, Tobias Halland Johannessen, Lenny Martinez, Ben Healy, Wout Poels og Simon Geschke kan hevde seg i konkurransen.
Ungdomskonkurransen er sammenlagtkonkurransen for ryttere født i 1999 eller tidligere. De fire foregående årene har Tadej Pogačar vunnet den hvite trøya, men fordi han fyller 26 i år kan han ikke lenger vinne konkurransen. De fremste kandidatene er Carlos Rodríguez og Remco Evenepoel, men også Matteo Jorgenson og Juan Ayuso må regnes som utfordrere. De to sistnevnte er imidlertid hjelperyttere for henholdsvis Jonas Vingegaard og Tadej Pogačar, og må i utgangspunktet forventes å ofre egne sjanser for å hjelpe sine kapteiner, med mindre kapteinen faller ut av sammendraget. Også Tom Pidcock kan være en kandidat for hvit trøye, dersom han ikke kjører hjelperytter for Rodríguez.
Oier Lazkano endte på 9. plass i Critérium du Dauphiné, og kan være en outsider. Øvrige kandidater innebærer Lenny Martinez, Santiago Buitrago, Oscar Onley, Ilan Van Wilder, Tobias Halland Johannessen og Javier Romo.